Gevriesde liggaam danksy DNS geïdentifiseerDie gevriesde oorskot van ŉ man wat onlangs naby ŉ landgoed by die Roodeplaatdam gevind is, is dié van die vermiste Zeyn Khan (43). Die gevriesde oorskot van Zeyn Khan is binne tien dae met behulp van DNS-ontleding geïdentifiseer. Khan (43) se verminkte liggaam is einde verlede maand naby ŉ landgoed by die Roodeplaatdam gevind nadat hy sowat ŉ maand tevore op 29 November as vermis by die Florida-polisiestasie in Johannesburg aangemeld is. Lt.kol. Robert Netshiunda sê nou die polisie se slagofferidentifiseringsentrum het ná die uitreiking van die nadoodse verslag in verbinding getree met families wat persone as vermis aangemeld het. DNS-monsters van die familielede is ingesamel en die sentrum kon eindelik Donderdag bevestig dat die DNS-resultate met dié van Khan ooreenstem. Khan se gevriesde liggaam is op 28 Desember deur polisieduikers uit die dam gebring. Netshiunda sê ŉ groep mense het die betrokke dag visgevang toe hulle ŉ voertuig hoor aankom het. Onmiddellik daarna het hulle gehoor hoe ŉ voorwerp in die water gegooi word. Maroela Media het vroeër berig die liggaam was geskend met die kop, arms, bene en geslagsdele wat vermis word. Die polisie ondersoek ŉ saak van ontvoering en moord.